Anna Elżbieta Fotyga, President tas-Sottokumitat għas-Sigurtà u d-Difiża; u Claude Moraes, President tal-Kumitat għal-Libertajiet Ċivili, il-Ġustizzja u l-Intern Wara x-xokk inizjali waslu r-reazzjonijiet. Ftit jiem biss wara l-attakki f'Pariġi, il-gvernijiet u l-politiċi bdew jitolbu aktar għodod għall-ġlieda kontra t-terroriżmu. Kif se jimxu id f'id ma' miżuri bħal dawn id-drittijiet taċ-ċittadini għall-privatezza u għall-libertà ta' moviment? Tkellimna ma' Anna Elżbieta Fotyga, President tas-Sottokumitat għas-Sigurtà u d-Difiża, u ma' Claude Moraes, President tal-Kumitat għall-Ġustizzja. Nistgħu attwalment ngħidu li bħalissa ninsabu fi "gwerra kontra t-terrur" Ewropea? Wara l-attakki terroristiċi f'Pariġi, xi pajjiżi talbu li jiġi stabbilit Reġistru Ewropew tal-Ismijiet tal-Passiġġieri (PNR), kontrolli aktar stretti fuq il-fruntieri u aktar sorveljanza tal-Internet għall-prevenzjoni ta' attakki terroristiċi. Staqsejna lill-MPE Anna Elżbieta Fotyga u Claude Moraes jekk il-Parlament Ewropew għandux rwol f'dan kollu. Claude Moraes (S&D, ir-Renju Unit) Ma naħsibx li huwa ta' għajnuna li wieħed jitkellem dwar gwerer kontra t-terrur. Naħseb li dan huwa l-lingwaġġ żbaljat. Dak li l-Parlament Ewropew u l-istituzzjonijiet għandhom jagħmlu huwa li jifhmu l-istorja u jifhmu li fl-imgħoddi ġa rnexxielna ngħaddu minn sitwazzjonijiet iebsin ħafna bħal din. Indirizzajna terroriżmu mrawwem fuq livell nazzjonali f'ħafna postijiet, pereżempju, fl-Irlanda ta' Fuq, u fil-Ġermanja u Spanja. Aħna nifhmu li l-Istati Membri jriduna nipproċedu b'ħeffa dwar diversi kwistjonijiet bħall-PNR iżda se nieħdu r-rwol leġiżlattiv tagħna bis-serjetà ħafna. Irid ikun hemm bilanċ bejn is-sigurtà taċ-ċittadini Ewropej, u l-privatezza u d-drittijiet fundamentali tagħhom. Anna Elżbieta Fotyga (ECR, il-Polonja) Kieku jien ma nsejħilhiex gwerra kontra t-terrur, iżda ċertament għandna problema. Irridu nkunu viġilanti ħafna. Irridu ngħaqqdu l-isforzi tagħna biex nipprevjenu t-terroriżmu u r-radikalizzazzjoni ta' gruppi varji li sseħħ fit-territorju Ewropew. Barra minn hekk, nixtieq inżid li t-terroriżmu fl-Ewropa mhuwiex biss l-influwenza tal-Iżlamiżmu radikali. Għandna wkoll sitwazzjonijiet perikolużi fil-fruntieri tal-Lvant tagħna, bħall-aggressjoni Russa fuq l-Ukrajna. Il-Grupp ECR ilu żmien twil favur l-adozzjoni ta' Direttiva dwar il-PNR. Naf li dan ifisser kooperazzjoni aktar mill-qrib tas-servizzi sigrieti, u li dan ifisser ċerti perikli f'termini tas-superviżjoni mill-Istat fuq is-servizzi sigrieti. Kollha ninsabu mħassba dwar id-demokrazija, iżda l-periklu tat-terroriżmu jeżisti u jeħtieġ li nevitaw iż-żieda ta' attakki terroristiċi. Naħseb li d-Direttiva dwar il-PNR għandha tiġi adottata b'ħafna salvagwardji biex jiġu garantiti d-drittijiet taċ-ċittadini. Ikklikkja hawn għal aktar aħbarijiet mill-Parlament Ewropew. Għal aktar informazzjoni Anna Elżbieta FOTYGA Il-politika barranija: Il-Membri Parlamentari Ewropej jappellaw għal aktar unità Ewropea (bl-Ingliż) Is-sigurtà u l-'Pjan Juncker' fid-dibattitu mal-President tal-Kunsill Tusk Sorveljanza tal-avukati mis-servizzi sigriet fl-UE (bl-Ingliż) Il-PE jagħti ġieħ lill-vittmi tal-attakki terroristiċi ta' Pariġi (bl-Ingliż) Kumitat għas-Sigurtà u d-Difiża Kumitat għal-Libertajiet Ċivili, il-Ġustizzja u l-Intern Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF